b'\n_START_ARTICLE_\nAl-Idrizi\n_START_SECTION_\n\xc5\xbdivljenje in delo\n_START_PARAGRAPH_\nAl-Idrizi je \xc5\xa1tudiral na Univerzi v Kordobi. Prepotoval je ve\xc4\x8dino Evrope in Bli\xc5\xbenjega vzhoda. Zbiral je opise Afrike, Azije in Evrope na osnovi svojih potovanj in arabskih del. Ve\xc4\x8d let je slu\xc5\xbeboval pri kralju Sicilije Rogeriju II._NEWLINE_Za sicilijanskega kralja Rogerija II. je izdelal zemljevid sveta Tabula Rogeriana, globus Zemlje in obse\xc5\xbeen vodnik za popotnike. Zemljevid je vrezan v srebrno plo\xc5\xa1\xc4\x8do. Na njem je narisan celo morebiten izvir Nila, ki ne odstopa veliko od dejanskega. Njegova Rogerijeva knjiga (Kitab Rudjar, kakor jo je sam imenoval, oziroma Zabava za tiste, ki bi radi ob\xc5\xa1li svet (Nu\xc5\xbeat al-Mu\xc5\xa1atak fi iktirak al-afak), kot jo je imenoval Rogerij)) iz leta 1145 je najbolj\xc5\xa1e delo o geografiji sveta, kot je bil znan v tistem \xc4\x8dasu._NEWLINE_Raz\xc5\xa1irjena izdaja je iz\xc5\xa1la leta 1161 z nenavadnim naslovom Vrtovi \xc4\x8dlove\xc5\xa1tva in zabava za du\xc5\xa1o. Vse njene kopije in prepisi pa so se izgubili. Skraj\xc5\xa1ana razli\xc4\x8dica te izdaje z naslovom Vrtovi veselja, po navadi pa imenovana Mali Idrizi, je iz\xc5\xa1la leta 1192. Knjiga ni popoln zgodovinski vir, saj se je al-Idrizi, kakor je bilo tedaj in nekaj stoletij v navadi, skliceval na druge vire. Ko je, na primer, pisal o Poljski, jo je pravzaprav zamenjal s sodobno \xc4\x8ce\xc5\xa1ko, saj je pisal o \xc2\xbbde\xc5\xbeeli obdani z gorami\xc2\xab.'